Brønderslevs kommunale beredskab blev lørdag eftermiddag omkring klokken 13.30 kaldt ud til en brand på en gård på Ringstedvej ved Dronninglund. På gården, der har 15.000 svin, var en eltavle i et teknikrum mellem to stalde kortsluttet og brudt i brand, og man måtte derfor tilkalde en elektriker, der kunne afbryde strømmen, så branden kunne slukkes. Det betød imidlertid at ventilationen til de mange dyr gik i stå, og efter brandslukningen blev det derfor beredskabets primære opgave at få frisk luft ind i staldene. - Vi rekvirerede hurtigt ekstra ventilatorer, så det skulle nok kunne gå. Nu arbejder elektrikeren på at få genetableret strømmen og så er LandboNord kommet for at vurdere om der er nogle af grisene, der skal flyttes, fortæller indsatsleder Klaus Andersen.

Referat:
En kortslutning og en brand i en eltavle på en gård med 15.000 svin betyder at beredskabet i Brønderslev lørdag eftermiddag kæmper for at ventilere staldene.